[pic] | EUROOPA ÜHENDUSTE KOMISJON |

Brüssel, 6.9.2006

KOM(2006) 480 lõplik

KOMISJONI ARUANNE NÕUKOGULE JA EUROOPA PARLAMENDILE

Aomeni erihalduspiirkond 2005. aasta aruanne

KOMISJONI ARUANNE NÕUKOGULE JA EUROOPA PARLAMENDILE

Aomeni erihalduspiirkond. 2005. aasta aruanne

Kogu 2005. aasta vältel oli Aomeni erihalduspiirkonna poliitiline olukord stabiilne. Aasta poliitiliseks tippsündmuseks olid seadusandliku kogu valimised. Hoolimata mitmest pettusekahtlusest valimiskampaania ajal olid valimised ise ausad ja korrektselt korraldatud. Valimistest võttis osa rekordiline arv inimesi, mis on Aomeni poliitilises arengus positiivne märk. Euroopa Komisjon leiab, et see on tervitatav ning usub, et Aomeni elanikkonna järjest suurem poliitiline küpsus on hea lähtepunkt liikumaks üldvalimiste suunas.

Oma eelmise aasta novembri aastakõnes teatas erihalduspiirkonna juht Edmund Ho mitmest uuest algatusest, sealhulgas täiendavate vahendite suunamisest haridusse, tervishoidu ja eluasememajandusse. Samuti teatas ta, et 2007. aastal algatatakse tõenäoliselt demokraatliku arengu kava, jättes samas vaikimisi kõrvale otse- ja üldvalimiste küsimuse erihalduspiirkonna juhi ning seadusandliku kogu valimistel 2009. aastal. Komisjon peab Edmund Ho algatusi tervitatavaks ning ootab huviga demokraatliku arengu kava algatamist.

Oktoobris 2005 esitati seadusandlikule kogule kaks seaduseelnõud, millest esimene käsitles rahapesu- ja teine terrorismivastast võitlust. Mõlemad eelnõud kiideti põhimõtteliselt heaks ning loodetavasti kehtestatakse vastavad seadused enne 2006. aasta suve. Komisjon tervitab erihalduspiirkonna valitsuse kiiret tegutsemist nendes valdkondades ning rõhutab, et väga oluline on juurida piirkonnas välja rahapesuga seotud muu ebaseaduslik tegevus.

Aomeni majanduskasv 2005. aastal jätkus, kuigi see oli aeglasem kui eelnenud kolmel aastal, mil kasvu väljendati kahekohalise numbriga. SKT kasv oli siiski arvestatav – 6,7%. Majanduskasvu aluseks oli endiselt turismi-, hasartmängu- ja meelelahutussektori kasv. Tekstiilikvootide tühistamise tõttu 2005. aastal aeglustus see-eest kaubavahetus. Aomeni statistika kohaselt langes eksport ELi 31%, s.o 3,4 miljardit pataakani (340 miljonit eurot), mis teeb 17% koguekspordist.

Kaubandusvaldkonnas tunnustab komisjon Aomeni erihalduspiirkonna jätkuvaid püüdlusi uuendada intellektuaalomandi kaitse õiguslikku raamistikku ning selle rakendusstruktuuri. Komisjon väljendas siiski muret televisioonisignaalide piraatluse pärast. Komisjon kutsub erihalduspiirkonna valitsust üles võtma seaduslike telesignaalide edastajate ja autoriõiguse omanike kaitsmiseks vajalikke meetmeid.

2005. aastal edenesid hoogsalt ELi ja Aomeni vahelised suhted. Juulis külastas Aomeni president Barroso, kes oli esimene komisjoni president, kes seda piirkonda on külastanud. President Barroso ja erihalduspiirkonna juht rõhutasid, kui oluline on tugevdada kahepoolseid sidemeid.

LISA

1. POLIITILINE ARENG

Aomeni erihalduspiirkonna poliitiline olukord oli ka sel aastal stabiilne, aasta poliitiliseks tippsündmuseks oli seadusandliku kogu valimine.

Seadusandliku kogu valimine

Varem on Aomeni erihalduspiirkonnas korraldatud seadusandliku kogu valimisi kaks korda – Portugali koosseisus ning 2001. aastal, kui territoorium naases Hiina koosseisu suveräänsete õigustega. 2005. aasta valimisi iseloomustab kahe otse valitava ametniku lisandumine seadusandlikku kogusse, nagu seda nähakse ette erihalduspiirkonna põhiseaduses.

25. septembril kogunes valimiskastide ette rekordarv Aomeni elanikke, et valida 12 seadusandliku kogu liiget 29st. Hoolimata valimiskomisjonile esitatud mitmest kaebusest ning mõnest üksikust valimistega seotud kähmlusest möödus valimispäev võrdlemisi rahulikult. Kolmandatel seadusandliku kogu otsevalimistel osales peaaegu 130 000 inimest, mis teeb osalemisprotsendiks rekordilise 59% – 2001. aastal oli see määr 52%. Demokraatlik liikumine väljus otsevalimistelt võitjana, olles kogunud umbes 25% valijate hääled. Aomeni keeruka valimissüsteemi tõttu (proportsionaalse esindatuse segasüsteem) õnnestus neil saada kogus vaid kaks kohta. Äri-, ametiühingute ja riigiteenistujate traditsioonilised liidud võitsid kuus ning kasiinosid esindavad kandidaadid ülejäänud neli kohta.

10 seadusandliku kogu liiget valiti vaidlusteta kaudsete valimiste teel Aomeni neljas funktsionaalringkonnas. Nimetatud isikud valis äri-, ametiühingu- ja kutseorganisatsioonidest pärit väike hulk valijaid, kelle hääli kokku ei olnud rohkem kui 2250. Seitse seadusandliku kogu liiget nimetas erihalduspiirkonna juht Edmund Ho ametisse otse.

Ehkki valimispäev ise kulges nõuetekohaselt, iseloomustavad kahenädalast valimiskampaaniat mitmed kahtlused seoses häälte ostmise ja ebaausate manöövritega ning ametivõimude püüdlused võidelda valimiskorruptsiooniga. Vaatlejate arvates on intsidendid seotud äri- ja kasiinoringkondadest pärit esindajate järjest kasvava rolliga riigi üldpoliitikas. Kampaania käigus keskenduti peamiselt igapäevaprobleemidele, sealhulgas ühistransport, haridus, tervishoid, tööjõu sissevool, tööpuudus, sotsiaalhoolekanne, julgeolek ja vanurite hooldus. Erinevalt Hongkongist käsitleti peamiselt Aomeni sisepoliitikat ning demokratiseerimisküsimus ja suhted Hiinaga said vähe tähelepanu.

Hoolimata eespool nimetatud intsidentidest leiab Euroopa Komisjon, et üldiselt viidi valimised läbi ausalt ja korrektselt. Kuigi sadas paduvihma ja oli antud taifuunihoiatus, osales valimistel rekordiliselt palju inimesi. See on Aomeni poliitilises arengus positiivne näitaja ning märk riigi kasvavast ühiskonnateadlikkusest ja elanikkonna toetusest demokraatiale. Euroopa Komisjon leiab, et see on tervitatav ning usub, et Aomeni kodanike järjest suurem poliitiline küpsus on hea lähtepunkt liikumaks üldvalimiste suunas.

Erihalduspiirkonna juhi poliitiline avaldus

15. novembril 2005 tegi Aomeni juht oma 7. poliitilise avalduse. Selles käsitles ta peamiselt inimressursside arendamist, sotsiaalhoolekannet, majandusarengut ja avaliku teenistuse ümberkorraldamist. Poliitilise avalduse üks tähtsamaid uusi teemasid oli sissetoodud tööjõu lisamaksu kehtestamine, mida kasutatakse töötajate ümberkoolitamiseks ja Aomeni kodanikke värbavate VKEde toetamiseks. Juba aastaid on tegemist väga tundliku teemaga, kuna Aomen on majanduskasvuga toimetulemiseks võtnud vastu parema kvalifikatsiooniga võõrtööjõudu. Meede, mida rakendatakse paralleelselt Aomeni kodanikele tööeelise andmise süsteemiga, peaks kummutama kohalike elanike kartused.

Poliitikaelu eesmärkideks nimetas erihalduspiirkonna juht poliitilise pragmaatilisuse, järjepidevuse ja järkjärgulise reformimise. Kuigi ta teatas, et 2007. aastal algatatakse tõenäoliselt demokraatliku arengu kava, jättis ta vaikimisi kõrvale otse- ja üldvalimiste küsimuse seoses erihalduspiirkonna juhi ning seadusandliku kogu valimistega 2009. aastal. Põhiseaduse artiklis 23 sätestatud julgeolekuseaduse kohta märkis erihalduspiirkonna juht, et see on endiselt koostamisel.

Praegu valitakse seadusandliku kogu liikmetest 41% otsevalimiste teel, erihalduspiirkonna juht aga 300 liikmest koosneva spetsiaalselt moodustatud valimiskogu poolt. Põhiseaduses on sätestatud, et Aomen võib seadusandliku kogu valimise meetodit muuta „vajadusel alates 2009. aastast“. Euroopa Komisjon tervitab erihalduspiirkonna juhi põhjalikkust poliitika planeerimisel ning uusi algatusi seoses täiendavate vahendite suunamisega haridusse, hoolekandesse ja eluasememajandusse, samuti ootab ta huviga demokraatlikku arengukava.

Seadusandja püüded võidelda rahapesu ja terrorismi vastu

2005. aasta novembris esitas Aomeni erihalduspiirkonna valitsus seadusandlikule kogule rahapesu vastase tegevuse õigusraamistiku tugevdamise eesmärgil rahapesu vastase võitluse seaduseelnõu. Eelnõu eesmärk on võidelda rahapesu ilmingute, nagu terrorism, organiseeritud kuritegevus, kaubanduskuriteod, korruptsioon, uimasti- ja inimkaubandus ning ebaseaduslik relvaäri, vastu. Septembris 2005 nimetas USA rahandusministeerium Aomeni panka Banco Delta Asia SARL rahapesu suhtes esimesse riskirühma kuuluvaks ning kahtlustas, et pank on seotud Korea Demokraatliku Rahvavabariigi (Põhja-Korea) finantstehingutega. Erihalduspiirkonna juht Edmund Ho vastas, et „nii tõsise süüdistuse kohta ei saa teha järeldusi enne, kui süü on tõendatud“. Aomeni rahandusasutus asutas viivitamata töörühma juhtumi uurimiseks. Pank anti Aomeni valitsuse poolt nimetatud halduskomisjoni järelevalve alla.

Samal ajal esitati seadusandlikule kogule terrorismivastast võitlust käsitlev seaduseelnõu. Mõlemad seaduseelnõud kiideti pärast üldarutelu põhimõtteliselt heaks ning ootavad edasisi seadusandlikke samme, kuni nad hinnanguliselt enne 2006. aasta suve lõplikult jõustuvad. Euroopa Komisjon tervitab erihalduspiirkonna valitsuse kiiret tegutsemist seoses eespool kirjeldatud intsidendiga ning rõhutab, et väga oluline on juurida piirkonnas välja rahapesuga seotud ebaseaduslik tegevus.

2. MAJANDUS

Kasiinode liberaliseerimisest tulenev väga kiire majanduskasv jätkus. Pärast eelneva kolme aasta kahekohalise numbriga väljendatud majanduskasvu arenes 2005. aastal majandus rahulikumas tempos, näidates 6,7%-list tegeliku SKT kasvu. Eelmise aasta majanduskasvu ergutasid peamiselt uute kasiinode ja meelelahutusasutuste ehitamiseks ning kinnisvarasse tehtud tohutud välisinvesteeringud. Rekordiline külastajate arv tõstis hasartmängu- ja turismisektori majanduskasvu. Tekstiilikvootide lõppemise tõttu 2005. aastal aeglustus see-eest märkimisväärselt kaubavahetus. Tööturu olukord paranes oluliselt, kuigi seal oli tunda esimesi märke inflatsioonisurvest .

2006. aastal oodatakse kasiinoettevõtete kasvu kolmelt kuuele. Uued investorid on juba hakanud ellu viima oma mitmeaastaseid laiaulatuslikke investeerimiskavu. Erainvesteeringute olulise suurenemise tingis asjaolu, et paljude hotelli- ja kasiinoprojektidega alustati tööd. 2005. aasta lõpu seisuga oli 50 hotelli kas ehitamisel või nende projektid Aomeni ametiasutustes hindamisel. Sellega lisandub praegusele 11 000-le hotellitoale üle 28 000 uue toa. Hasartmängusektori valdkond peaks lühikeses ja keskmises perspektiivis oluliselt arenema, eeskätt peaks tõusma konkurentsivõime.

Turismisektor arenes koos uute kasiinode ja meelelahutusasutuste avamisega 2005. aastal jõudsalt. Turistide arv tõusis 12% võrra ja jõudis rekordilise 18,7 miljonini. Enamus turiste saabus Hiinast (üle poole), järgnevad Hongkong (30%) ja Taiwan (8%). 2005. aasta juulis sai Aomen nõusoleku Aomeni ajaloolise keskuse lisamiseks ÜRO maailmapärandi nimekirja. See staatus aitab tõsta Aomeni köitvust, mainet ning turistide arvu.

Turistide hulga kasvust sai otsest kasu hasartmängusektor. 2005. aasta kõikide hasartmängude brutotulu oli 45,8 miljardit pataakat (4,6 miljardit eurot)[1], millest 98% saadi 17-st kasiinost. Aomeni kasiinode brutosissetulekutest läheb 35% otsesteks hasartmängumaksudeks, mis moodustasid eelmisel aastal riigieelarve tuludest 72%. Seega tekkis arvestatav riigieelarve ülejääk, tänu millele sai Aomeni erihalduspiirkonna valitsus võtta vastu rea sotsiaalhoolekande ja haridusega seotud poliitilisi algatusi.

Tänu positiivsele investeerimiskliimale ja toekale majanduskasvule jätkus kinnisvarasektori kasv. Kinnisvaraobjektide hinnad ning tehingute mahud tõusid märkimisväärselt – 20% ja seejärel 30%. Teisalt hakkas muret tekitama inflatsioonisurve, mis tõusis 2004. aasta 1%-lt 2005. aastal 4,4%-le. Selle põhjuseks oli tugev sisenõudlus, imporditud kaupade kõrgemad hinnad ning naftahinna tõus.

Tööturul tekkisid pinged, kuna kiire majanduskasvu tingimustes tõusis nõudlus tööjõu järele. Tööpuudus kahanes stabiilselt –4,8%lt 2004. aastal 3,9%-le 2005. aasta viimases kvartalis – mis on viimase kaheksa aasta madalaim näitaja. Tööjõuturul tekkisid struktuuriprobleemid, kuna puudu oli kvalifitseeritud tööjõust, kuid samal ajal üleküllus keskealistest madala kvalifikatsiooniga inimestest, kelle tööhõive on väike ja kellel on raske leida arenevas teeninduskeskkonnas tööd. Eelmisel aastal oli piirkonnas umbes 10 000 töötud ja 39 000 võõrtöölist.

Kaubavahetus oli eelmisel aastal kõige nõrgem sektor. Pärast Maailma Kaubandusorganisatsiooni tekstiil- ja rõivatoodete lepingu aegumist 2005. aasta jaanuaris kaotati tekstiilikvoodid, mistõttu langes kogueksport 12% võrra, s.o 19,8 miljardi pataakale (1,99 miljardit eurot). Tekstiili- ja rõivakaubad moodustasid Aomeni koguekspordist siiski endiselt põhiosa, 77%. Tugeva sisenõudluse tõttu suurenes import 12% võrra, s.o 31,3 miljardile pataakale (3,1 miljardit eurot), mis tõi kaasa kaubandusbilansi puudujäägi kasvu (11,5 miljardit pataakat ehk 1,15 miljardit eurot). Aomeni statistika kohaselt toimus järsk 31 %-line ekspordilangus ELi, s.o 3,4 miljardi pataakani (340 miljonit eurot), mis teeb 17% koguekspordist. Muud peamised Aomeni eksporditurud olid USA (48,7%), Hiina (14,9%) ja Hongkong (9,8%).

3. KAUBANDUSKÜSIMUSED

CEPA III

2005. aastal algas CEPA (Hiina ja Aomeni tihedama majanduspartnerluse kokkuleppe) kolmas etapp. 2003. aastal allkirjastati raamleping, milles sätestatakse kahe poole vaheliseks kaubanduse liberaliseerimiseks peetavate läbirääkimiste alused, 2004. aastal allkirjastati selle lisaprotokoll (CEPA II). CEPA III näeb ette tollimaksuvabastuse praegu Aomenis toodetud kaupadele. Võttes aluseks 2005. aasta läbirääkimiste tulemusel Hiina tollitariifistikku lisatud 91 toote suhtes kokkulepitud päritolureeglid, vabastatakse alates 2006. aasta 1. jaanuarist tollimaksust 600 Aomenist pärit toodet. Teenuskaubanduses kergendati juurdepääsu turule 26-st teenusesektorist 10-s. Kuna CEPA ei hõlma võimalikku kaubandust või „muid“ tariifiridu, iseloomustab seda väga madal tariifirea (kauba) kate.

CEPA kahe esimese rakendusaasta vältel eksporditi selle raames väga vähe kaupu (mahus umbes 8,3 miljonit pataakat ehk 920 000 eurot). Teenustööstus kasutas vabakaubanduskokkuleppe hüvesid rohkem kui tootmissektor. Kõige aktiivsemalt taotles CEPA sertifikaati transpordi- ja logistikasektor, et laiendada oma tegevust Hiinasse.

Offshore -maksusüsteemi muutmine

Majanduse ülekuumenemise pidurdamiseks muutis Aomeni erihalduspiirkonna valitsus alates 14. juunist 2005 offshore -ettevõtete maksustamise süsteemi. Offshore -süsteemi seadis 1999. aastal sisse tollane Aomeni valitsus, eesmärgiga aidata Aomenil muutuda maksuvabaks kaubanduskeskuseks. Lubatud offshore -valdkondi vähendati 20-lt 8-le ning need on peamiselt seotud tehnilise abiga. Arvatakse, et enamik offshore -ettevõtteid pärineb Hongkongist, kes kasutavad Aomeni madalama maksustamise süsteemi. Hongkongi erihalduspiirkonna valitsus on seda muutust tervitanud.

Aomeni-Zhuhai piiriülene tööstuspark

Aomeni ja Zhuhai vaheline piiriülene tööstustsoon sai Hiina Rahvavabariigi keskvalitsuse riiginõukogu heakskiidu 2003. aasta lõpus, kes nimetas selle Pärlijõe suudmeala piirkondliku koostöö edendamise uuenduslikuks eksperimendiks. Tööstuspark koosneb Zhuhai osast ja Aomeni osast, mida valdavad vastavalt Zhuhai kohalik omavalitsus ja ettevõte Macao Industrial Park Development Co. Ltd. Tähelepanuväärne on asjaolu, et tööstuspargi rentnikele ei rakendata mingit eeliskohtlemist (tööjõu sisseveo erikokkulepete või maksusoodustuste näol). Aomeni tööstuspargis toodetud Hiinasse eksporditavate kaupade suhtes kohaldatakse CEPA päritolureegleid. Mujale eksporditavatele kaupadele väljastatakse Aomeni päritolusertifikaat kooskõlas Maailma Kaubandusorganisatsiooni või importivate riikide päritolureeglitega.

Aomeni tööstuspark on veel ehitamisel ning valmib loodetavasti 2006. aasta lõpuks. Aomeni valitsus loodab, et tööstuspark meelitab erihalduspiirkonda kvaliteetkauba tootjaid. Projekti esimene etapp on saanud ettevõtetelt positiivset vastukaja. Suuremad rentnikud tegelevad peamiselt ravimi- või rõivatootmisega. Peagi selgub, kas tulevane tööstuspark suudab praegu kitsast tööstusbaasi mitmekesisemaks muuta ning pehmendada tekstiilikvootide kaotamisest saadud lööki. Tekstiili- ja rõivasektoris töötab ligi 80% Aomeni tootmistöölistest ning see moodustab 77% koguekspordist.

Intellektuaalomandi õiguste kaitse

Ehkki komisjon tunnustab Aomeni erihalduspiirkonna jätkuvaid püüdlusi uuendada intellektuaalomandi kaitse õiguslikku raamistikku ning selle rakendusstruktuuri, tunneb ta siiski muret televisioonisignaalide piraatluse pärast. Teleantennide tarnijad on juba aastaid edastanud Euroopa ja Ameerika saadetest koosnevate kanalite telesignaale ilma autoriõiguste omanike litsentsi või loata. Ettevõte Macau Cable TV on allkirjastanud Aomeni erihalduspiirkonna valitsusega lepingu, millega anti talle ülemaailmsete ja Euroopa kanalite tasulise edastamise ainuõigus. Ettevõte on esitanud Aomeni erihalduspiirkonna valitsusele kaebusi teleantennide tarnijate tegevuse vastu ning pidanud aastaid kestnud tsiviilkohtumenetlust, kuid tulemusteta. Hoolimata Euroopa Komisjoni ja õiguste valdajate koduriikide korduvatest diplomaatilistest pingutustest on Aomenil vaja leida olukorra parandamiseks lahendus. Komisjon kutsub erihalduspiirkonna valitsust üles võtma seaduslike telesignaalide edastajate ja autoriõiguse omanike tõhusaks kaitsmiseks vajalikke meetmeid.

4. ELi ja AOMENI SUHTED

Rõhutamaks, et Aomeni erihalduspiirkonna suhtes järgitava "üks riik, kaks süsteemi" põhimõte on Euroopa Komisjoni jaoks tähtis, arendati 2005. aastal jätkuvalt aktiivselt kahepoolseid suhteid.

Euroopa Komisjoni president José Manuel Barroso külastas Aomeni 17.-18. juulil. See oli tema 5-päevase Hiina ringkäigu (trajektooriga Peking, Shanghai ja Hongkongi erihalduspiirkond) viimane külastuspaik. J. M. Barroso on esimene komisjoni president, kes seda piirkonda on külastanud. J. M. Barroso kasutas võimalust külastada merelt võidetud alasid ning kasiinode ja tööstustsoonide uusi projekte, samuti kohtuda Aomenis resideerivate eurooplastega. Ka pidas ta kõnelusi Aomeni juhi Edmund Ho’ga ning haldus- ja justiitssekretäri Florinda Chaniga. Lühikeses avalduses rõhutasid kaks juhti, kui oluline on tugevdada ELi ja Aomeni vahelisi suhteid, määrata kindlaks uued koostöövaldkonnad ja jätkata tihedat koostööd vastastikust huvi pakkuvates valdkondades.

2. juunil toimus Brüsselis 11. ELi-Aomeni ühiskomitee kohtumine. Mõlemad pooled väljendasid soovi arendada koostööd järgmises: uus üldine soodustussüsteem, suulise ja kirjaliku tõlke koolitus ning õiguskoostöö jätkamine. EÜ julgustas Aomeni osalema Erasmus Mundus kõrgharidusprogrammi taolistes ülemaailmsetes programmides, rõhutades Aomeni kui Euroopa ja Aasia vahelise silla rolli. Mõlemad pooled väljendasid soovi otsida uusi koostöövaldkondi.

26. oktoobril 2005 korraldas Euroopa Komisjoni Hongkongi büroo Aomeni osakond Aomenis seminari, mille eesmärk oli uurida uusi võimalusi ja –vahendeid Euroopa Liidu ja Aomeni vahelise koostöö süvendamiseks, arendamiseks ja laiendamiseks.

[1] Euro ja pataaka vaheline keskmine kurss 2005. aastal oli 9,9721.